గుజరాత్‌లో జూలై 16న పలు ప్రాజెక్టులను ప్రారంభించి… జాతికి అంకితం చేయనున్న  ప్రధానమంత్రి

ప్రధానమంత్రి శ్రీ నరేంద్ర మోదీ 2021 జూలై 16న వీడియో కాన్ఫరెన్స్‌ ద్వారా గుజరాత్‌లో రైల్వేలకు చెందిన అనేక కీలక ప్రాజెక్టులను ప్రారంభించి, జాతికి అంకితం చేయనున్నారు. ఇదే కార్యక్రమంలో భాగంగా గుజరాత్‌లోని సైన్స్‌ సిటీలో ఆక్వాటిక్స్‌-రోబోటిక్స్‌ గ్యాలరీలుసహా నేచర్‌ పార్కును కూడా ఆయన ప్రారంభిస్తారు. ఈ మేరకు ఆయన చేతులమీదుగా ప్రారంభం కానున్న రైల్వే ప్రాజెక్టులలో పునరాభివృద్ధి ద్వారా నవీకరించిన రాజధాని గాంధీనగర్‌ రైల్వే స్టేషన్‌, గేజ్‌మార్పిడితోపాటు విద్యుదీకరించిన మహెసానా-వరేతా రైలు మార్గం, కొత్తగా విద్యుదీకరించిన సురేంద్రనగర్‌-పిపవావ్‌ సెక్షన్‌ మార్గం తదితరాలున్నాయి. అంతేకాకుండా రాజధాని గాంధీనగర్‌-వారణాసి సూపర్‌ ఫాస్ట్‌ ఎక్స్‌ ప్రెస్‌ రైలుతోపాటు రాజధాని గాంధీనగర్‌-వరేతాల మధ్య ‘మెము’ (MEMU) రైలు సర్వీసులను కూడా ప్రధానమంత్రి జెండా ఊపి ప్రారంభిస్తారు. రాజధాని గాంధీనగర్‌ రైల్వే స్టేషన్‌ పునరాభివృద్ధి రాజధాని గాంధీనగర్‌ రైల్వే స్టేషన్‌ను రైల్వేశాఖ రూ.71 కోట్లతో ఉన్నతీకరించింది. ఈ మేరకు ఆధునిక విమానాశ్రయాల తరహాలో స్టేషన్‌లో అంతర్జాతీయ స్థాయి సౌకర్యాలు కల్పించింది. అలాగే దివ్యాంగుల కోసం ప్రత్యేక టికెట్ల జారీ కౌంటర్‌, ఏటవాలు మార్గాలు, లిఫ్ట్‌ సదుపాయం, ప్రత్యేక వాహన పార్కింగ్‌ సౌకర్యం వగైరాలను ఏర్పాటు చేసింది. స్టేషన్‌ భవనం మొత్తాన్నీ హరిత భవన ధ్రువీకరణకు అనుగుణంగా రూపొందించింది. స్టేషన్‌ వెలుపలి ప్రాంతమంతటా 32 రకాల ఇతివృత్తాలతో కూడిన అత్యాధునిక విద్యుదీపాలంకరణను ఏర్పాటు చేసింది. ఈ స్టేషన్‌లో ఒక ఫైవ్‌ స్టార్‌ హోటల్‌ ఏర్పాటుకూ తగిన సదుపాయాలున్నాయి. మహెసానా – వరేతా మార్గం (వాద్‌నగర్ స్టేషన్‌ సహా) గేజ్ మార్పిడి – విద్యుదీకరణ మహెసానా – వరేతాల మధ్య 55 కిలోమీటర్ల మార్గం గేజ్ మార్పిడిని రూ.293 కోట్లతో, విద్యుదీకరణ పనులను రూ.74 కోట్లతో రైల్వేశాఖ పూర్తిచేసింది. ఈ మార్గంలో 10 స్టేషన్లుండగా, విస్‌నగర్‌, వాద్‌నగర్‌, ఖెరాలు, వరేతా.. 4 స్టేషన్లను కొత్త భవనాలతో ముస్తాబు చేసింది. ఈ సెక్షన్‌లో ప్రధానమైన స్టేషన్‌ వాద్‌నగర్‌ కాగా, ‘వాద్‌నగర్‌-మోధెరా-పటాన్‌ వారసత్వ సర్క్యూట్‌గా దీన్ని అభివృద్ధి చేసింది. వాద్‌నగర్‌ స్టేషన్‌ భవనాన్ని చక్కగా మలచిన రాతి శిల్పాలతో ఎంతో సుందరంగా నిర్మించడమేగాక, ఆ ప్రాంతాన్ని చక్కగా చదునుచేసి, ప్రకృతి రమణీయతతో సర్క్యులేటింగ్‌ ప్రదేశాన్ని కూడా ఏర్పాటు చేసింది. ఈ నేపథ్యంలో ఇక వాద్‌నగర్‌ బ్రాడ్‌గేజ్‌తో సంధానమై, ప్రయాణికుల రైళ్లతోపాటు సరకుల రైళ్లు కూడా ఈ సెక్షన్‌ గుండా నిరంతరాయంగా రాకపోకలు సాగించగలుగుతాయి. సురేంద్ర నగర్‌ – పిపవావ్‌ సెక్షన్‌ విద్యుదీకరణ ఈ ప్రాజెక్టును రైల్వేశాఖ రూ.289 కోట్లతో పూర్తిచేసిన నేపథ్యంలో పాలన్‌పూర్‌, అహ్మదాబాద్‌ సహా దేశంలోని ఇతర ప్రాంతాల నుంచి పిపవావ్‌ రేవుదాకా విద్యుదీకరణ మార్గం మారే అవసరం లేకుండా సరకుల రైళ్ల రాకపోకలు నిరాటంకంగా సాగుతాయి. అంతేకాకుండా ఈ మార్గం వల్ల అహ్మదాబాద్‌, విరాంగం, సురేంద్రనగర్‌ యార్డులలో ఇంజన్ల మార్పుకోసం రైళ్లు ఆగాల్సిన అవసరం కూడా ఉండదు. ఆక్వాటిక్స్‌ గ్యాలరీ అత్యాధునిక ఆక్వాటిక్‌ గ్యాలరీలో ప్రపంచంలోని వివిధ ప్రాంతాలకు చెందిన జలచరాల కోసం ప్రత్యేక సరస్సులున్నాయి. కాగా, ప్రధాన చెరువులో ప్రపంచవ్యాప్తంగా కనిపించే ప్రధాన జాతికి చెందిన సొరచేపలు ఉంటాయి. సందర్శకులు వీటన్నిటినీ తిలకించి, విశిష్ట అనుభూతి పొందడం కోసం 28 కిలోమీటర్ల నడకమార్గంలో సొరంగం నిర్మించబడింది. రోబోటిక్స్‌ గ్యాలరీ రోబోటిక్స్‌ గ్యాలరీ వివిధ రోబోటిక్‌ సాంకేతిక పరిజ్ఞానాలతో సందర్శకులు మమేకం అయ్యేందుకు అనువుగా ఏర్పాటు చేయబడింది. నిత్య పరిణమాశీలమైన రోబోటిక్స్‌ రంగాన్ని లోతుగా అన్వేషించేందుకు ఇదొక వేదిక కానుంది. ఈ గ్యాలరీ ప్రవేశం ద్వారం వద్ద అత్యంత భారీ పరిమాణంతో ఒక ట్రాన్స్‌ ఫార్మర్‌ రోబో ప్రతిరూపం దర్శనమిస్తుంది. ఈ గ్యాలరీలో అత్యంత ఆకర్షణీయమైనది రిసెప్షన్‌వద్ద కనిపించే హ్యూమనాయిడ్‌ రోబో. ఇది సంతోషం, సంభ్రమం, ఉద్వేగం తదితర హావభావాలను ప్రదర్శించడమే కాకుండా వచ్చేపోయే సందర్శకులతో సంభాషిస్తుంది. వివిధ రంగాలకు చెందిన రోబోలను గ్యాలరీలోని వేర్వేరు అంతస్తులలో ఏర్పాటు చేశారు. ఆ మేరకు వైద్యం, వ్యవసాయం, అంతరిక్షం, రక్షణ రంగాలుసహా దైనందిన జీవితంలో వినియోగించే అనువర్తనాలకు సంబంధించిన రోబోలు వీటిలో ఉంటాయి. నేచర్‌ పార్క్‌ ఈ పార్కులో అనేక రమణీయ అంశాలున్నాయి. వీటిలో మిస్ట్‌ గార్డెన్‌, చెస్‌ గార్డెన్‌, సెల్ఫీ పాయింట్స్‌, శిల్పాల పార్కు, అవుట్‌ డోర్‌ మేజ్‌ వంటి ఆకర్షణీయ ఏర్పాట్లున్నాయి. పిల్లల వినోదం కోసం తికమకపెట్టే మార్గాలతో కూడిన పొదలున్నాయి. అలాగే జడల ఏనుగు, రాకాసి పక్షులు, కత్తికోరల సింహం వంటి అంతరించిన పలు జంతుజాతుల శిల్పాలతోపాటు వాటికి సంబంధించిన శాస్త్రీయ సమాచారం కూడా పిల్లల కోసం ఏర్పాటు చేయబడ్డాయి.